
נוסח לא מתוקן

מושב שני

פרוטוקול מס' 

מישיבת ועדת הכספים

יום שני, ח' חשוון התשס"ז (30 באוקטובר, 2006), שעה: 10:35

סדר היום: עיכוב כספי התמיכה בבית הסופר של אגודת הסופרים העבריים

נכחו:
חברי הוועדה:

יעקב ליצמן - היו"ר

חיים אורון

אלי אפללו

שלי יחימוביץ

אמנון כהן

ישראל כץ

סופה לנדבר

סטס מיסז'ניקוב

ראובן ריבלין

מוזמנים:
בלפור חקק - יו"ר אגודת הסופרים העבריים

משה מיטלמן - מנכ"ל אגודת הסופרים העבריים

מנהל הוועדה: טמיר כהן
רשמת פרלמנטרית: שושנה מקובר
עיכוב כספי התמיכה בבית הסופר של אגודת הסופרים העבריים

היו"ר יעקב ליצמן:

אני פותח את ישיבת הוועדה. על סדר היום אגודת הסופרים העבריים במדינת ישראל, ולאחר מכן ההעברות התקציביות. 

קבלתי כרגע הודעה שבאגף התקציבים עסוקים מכדי לבוא לנושא אגודת הסופרים העבריים. ביקשתי מטמיר להודיע להם שאם לא מגיעים עכשיו, אני לא מעביר כרגע העברות תקציבית. אני מכריז על הפסקה בת רבע שעה כדי לאפשר להם להגיע. 

(הישיבה נפסקה ונתחדשה ב:10:45)

היו"ר יעקב ליצמן:

אני אקיים את הדיון, אך לא אעביר שום העברה תקציבית. רבותי המוזמנים, אתם יכולים ללכת הביתה. עם כל הכבוד, אם אתם מזלזלים בוועדה גם אני אזלזל בכם. כולכם הביתה. יש גבול לזלזול בוועדה. 

נעבור לנושא שלפנינו: עיכוב כספי התמיכה בבית הסופר של אגודת הסופרים העבריים.

בלפור חקק:

אני רוצה להעלות את הבעיה הקשה שאנחנו מצויים בה. גם אגודת הסופרים העבריים וגם בית הסופר נמצאים בקריסה. 

אני רוצה להזכיר לכולם את ההיסטוריה. ב-1921 קמה התאחדות הספרות העברית, וב-1925 היא הפכה לאגודת הסופרים העבריים. יזם אז את הקמתה חיים נחמן ביאליק, המשורר הלאומי, ששימש הנשיא הראשון של אגודת הסופרים העבריים. יש לזכור שבתהליך של שיבת ציון היתה שיבה לא רק לארץ אלא גם לשפה העברית ולהקמת תרבות עברית וספרות עברית. בתהליך חייו של עם יש מקום חשוב גם לתרבות, ולא רק לתהליכים כלכליים ופוליטיים. הוקם בית הסופר, הוקם בטאון מאזניים והוקמו מפעלי תרבות. זה חלק חשוב בחיים שלנו. היום גם בית הסופר נמצא בתהליך כלכלי קשה, כי לא הועברה אלינו התמיכה. 

היו"ר יעקב ליצמן:

אתם מקבלים תקציב שנתי ממשרד החינוך?

אלי אפללו:
שאלת ביניים: כמה קיבלתם בשנה שעברה? 

משה מיטלמן:

בוקר טוב לכולם. אני מכהן כמנכ"ל אגודת הסופרים מזה שנה וחודשיים. כשנכנסתי לתפקידי, הפסיקה את עבודתה חשבת מלווה, כי האגודה היתה בשלבים של שיקום כלכלי. כשנכנסתי, תקציב האגודה עמד על כ-1.1 מיליוני ש"ח, כשהחלק הארי של התמיכה וההכנסות היה מתוך תקציב משרד החינוך והתרבות - חצי מיליון ש"ח בשנה. 

אלי אפללו:
מתוך הסכום הזה, מהי התקורה ומהו התקציב לפעילות?

משה מיטלמן:

מייד אפרט. נכנסתי בשלהי 2005, והבעיה התחילה ב-2004, כאשר החלק הארי של התקציב של מדינת ישראל, כ-60%, לא הועבר לאגודת הסופרים. מאותו רגע נוצר בור שלא הצליחו לסגור.

היו"ר יעקב ליצמן:

מדוע הוא לא הועבר?

ראובן ריבלין:
כי המאזנים שלכם לא היו שלמים.

משה מיטלמן:

כפי שנאמר לי, זה לא הועבר מסיבות טכניות.

ראובן ריבלין:
לא ביטלו את ההקצבה אלא פשוט לא עמדתם בתנאי הסף לקבלת ההקצבה.

משה מיטלמן:

כפי שאמרתי, כשנכנסתי באמצע אוגוסט לפני שנה מצאתי את המקום במצב שלא יאה לבית הסופר העברי במדינת ישראל – גם מבחינת התוכן וגם מהבחינה הפיזית. התחלנו בתכנית הבראה הכי קשה שאפשר לעשות כדי להציל את המורשת הזאת עליה סיפר יושב-ראש האגודה בלפור חקק. אני מזכיר שבבית הסופר יש גנזים בשתי הקומות העליונות, והוא נחשב לארכיון החשוב ביותר של הכתיבה העברית והספרות העברית - כל הסופרים שציוו את כתביהם בכתב-יד מקורי.

ראובן ריבלין:
העברנו בוועדת הכספים ובוועדת החינוך 5 מיליוני ש"ח לגנזים, ואגודת הסופרים היא זו שבסופו של דבר לא העבירה את הכסף לגנזים ולייעודו. זה היה ב-1996. ב-1997 התחילה ועדת החינוך. לאחר מכן המשכתי בכך בוועדת הכספים וכיושב-ראש הכנסת. חמש שנים העברנו לגנזים על-מנת לבצע מזעור של כל כתבי-היד שקיימים בבית הסופרים מאז טרום המדינה. 

לצערי הרב, למרות שהבהרנו – ויש היום העברה של בית גנזים לרמת גן – אגודת הסופרים בתקופה שלפניכם היתה לרועץ בכל הקשור לשיקום ולשיור הגנזים.

משה מיטלמן:

נכון להיום, הגנזים שוכן בבית הסופר. מדובר ברכוש של אגודת הסופרים. אגודת הסופרים מארחת את גנזים, ולא מתוקצבת על כך. לא משלמים לנו שכר דירה, והם תופסים שתי קומות. זה חלק מההוצאות שלא נתנו עליהן את הדעת כשנתנו את הכסף ישירות לגנזים, וזה חלק מהגירעון שלנו. בשלהי 2005, לפי דרישה, העברתי תכנית הבראה כואבת מאוד. עם כל הירושה הקשה שקבלנו, התחלנו בתהליך של פיטורין ושל הגדלת הכנסות.

כל מה שביקשנו ממשרדי הממשלה בשלב הרגיש הזה של ההמראה היה להעביר את הכספים במועד. ביקשנו גם תוספת תקציב כדי לסייע בתכנית ההבראה ובשיקום וליישר פעם אחת את הסיפור הזה, כשב-2004 לא הגיעו כספים בכלל.

בשנה הקודמת הועברו הכספים ב-25 בדצמבר. 

ראובן ריבלין:
גם בזכותנו. אחרת ה ייתם מאבדים גם את השנה הזאת.

משה מיטלמן:

בדקה ה-90 הועברו לנו הכספים. לשאלתך, רובם הלכו לכיסוי הגרעונות של הכספים שלא הועברו ב-2004. 

הסברתי למשרד שגם לתכנית הבראה יש בשלב המיידי עלויות. כך למשל: אם פיטרתי עובד שעבד 32 שנה אני חוסך את זה, אבל בטווח המיידי אני צריך סיוע. באו ועשו סיור. אגב, משרד החינוך התרשם מאוד מכל מה שנעשו, ואמרו שיסייעו. אם אני רוצה לחנוך עכשיו אולם נוסף כדי להגביר את אירועי התרבות, אני צריך השקעה במזגנים ובדברים מינימליים. בלי כסף אני לא יכול לעשות את זה. הגענו למצב שבו רק אני והמזכירה נשארנו באגודה, אפרופו התקורות. 

אלי אפללו:
מה מחיר התקורות שלכם מתוך הסכום? לא קיבלתי תשובה על כך.

משה מיטלמן:

מתוך תקציב של כ-1.1 מיליוני ש"ח, כ-50 אלף ש"ח בחודש לקיום השוטף. 

היו"ר יעקב ליצמן:

כ-50%. 

אלי אפללו:
יותר מ-50%.

שלי יחימוביץ:
כל מצבת העובדים היא מנהל ומזכירה?

משה מיטלמן:

זה כל מה שיש היום.

שלי יחימוביץ:
אז אלו פיטורים הם רוצים?

משה מיטלמן:

עשינו כל מה שאפשר לעשות.

ראובן ריבלין:
כמה עובדים בגנזים?

משה מיטלמן:

יש היום הפרדה תקציבית בין האגודה לבין הגנזים - הם עמותה עצמאית. עובדים שם כחמישה איש, אבל בחלקיות משרה. 

היו"ר יעקב ליצמן:

מר מיטלמן, נכנסת אחרי שהיתה תכנית הבראה? 
משה מיטלמן:

החלפתי חשבת מלווה שהיתה עד אז, והתחלתי את תכנית ההבראה.

היו"ר יעקב ליצמן:

מי הביא לך את תכנית ההבראה?

משה מיטלמן:

עבדך הנאמן.

היו"ר יעקב ליצמן:
מי אישר אותה?

משה מיטלמן:

זה עבר דרך החשבת של משרד החינוך והתרבות.

אבקש להוסיף: במסגרת תכנית ההבראה, הכנו תכנית עתידית שהופכת את בית הסופר למקום שפתוח לקהל, בניגוד למצב היום כאשר גנזים משרת חוקרים בלבד. התכנון הוא ליצור מקום שבו תלמידים יוכלו ללמוד על תחיית השפה העברית דרך ההיסטוריה של אגודת הסופרים, כולל מיצגים, מצגות ותערוכה קבועה. אני רוצה להזכיר שהבית נקרא על שם שאול צ'רנחובסקי והמוזיאון של צ'רנחובסקי, כל הרכוש והכתבים שלו נמצאים בבית הזה. 

ראובן ריבלין:
הניירות שם על השולחנות.

משה מיטלמן:

את כל זה אנחנו רוצים לפתוח לקהל ולהפוך את המקום למקום מרכזי, שלדעתנו חשוב מאוד. גם משרד החינוך והתרבות התחבר מאוד לרעיון הזה, ואמר שהוא רואה את זה כחלק מהבניינים שיש על עגנון וביאליק. אבל ללא כסף אי אפשר לעשות את זה.

היו"ר יעקב ליצמן:

אבקש את התייחסותו של אמנון קראוס, נציג החשב הכללי.

אמנון קראוס:

העמותה איננה עמותה מתוקצבת על ידי המדינה אלא עמותה נתמכת על פי סעיף 3א לחוק יסודות התקציב. כלומר, יש תקציב לפעילות. הוא מחולק בין כל העמותות שמבצעות את הפעילות. משרד החינוך וועדת התמיכות מנקדת את כל העמותו, וכל עמותה מקבלת את חלקה. עכשיו הם מקבלים ממשרד התרבות. 

לעמותה הזאת יש היסטוריה של ניהול כושל, גרעונות והתנהלות לא תקינה. העמותה לא עומדת בהוראות החשב הכללי ובנוהל שר האוצר לענין אחוז הוצאות הנהלה בכלליות מסך המחזור. הם עוברים את האחוז.

שלי יחימוביץ:
בכמה הם עוברים?

אמנון קראוס:

בשנת 2006, ההערכה שלנו היא שהם יגיעו ל-37%. 

שלי יחימוביץ:
זה אחרי שהם פיטרו את העובד או לפני?

אמנון קראוס:

אפשר לבדוק את הנתונים.

היו"ר יעקב ליצמן:

תכנית ההבראה ב-2005 היא זו שאתם בניתם?

אמנון קראוס:

ב-2004 הוכנסה תכנית הבראה של משרד החינוך. בחלק מהזמן העמותה שיתפה פעולה עם החשבת המלווה, ובחלק מהזמן לא שיתפה פעולה. כאשר היא שיתפה פעולה, התמיכות הועברו. 

היו"ר יעקב ליצמן:

ב-2005 היתה עדיין חשבת מלווה?

משה מיטלמן:

כן, אני החלפתי אותה.

אמנון קראוס:

אין לי את המידע הזה.

היו"ר יעקב ליצמן:

ב-2005 היתה חשבת מלווה. נכנס מר מיטלמן והיא הלכה. אני מניח שעזיבתה היתה בהסכמה שלכם? 

אמנון קראוס:

אין לי מושג. צריך לשאול את מינהל התרבות. היום זה אצל החשב הכללי, אבל בעבר זה היה - - - 

היו"ר יעקב ליצמן:

אתה מכניס חשב מלווה ואתה גם צריך להוציא אותו. זה לא יכול להיות שמישהו עוזב בן-לילה וזה לא על דעתך. 

אמנון קראוס:

זו היתה חשבת מלווה מטעם המשרד, ולא מטעם החשב הכללי. 

היו"ר יעקב ליצמן:

אם כן, נכנס מר מיטלמן ופיטר עובד אחד. נשארו הוא והמזכירה במשרד. זה מקובל עליך? התכנית שמגישים עכשיו מקובלת עליך? 
אמנון קראוס:

לא. העמותה העבירה למנהל התרבות תכנית הבראה שלא היתה מקובלת - לא על מנהל התרבות ולא על החשב הכללי. החזרנו את תכנית ההבראה בחזרה לעמותה. 

היו"ר יעקב ליצמן:

מי זה "החזרנו"?

אמנון קראוס:

נתחיל לפי הסדר: הבעיה עם העמותה היא שהיא לא עומדת בהוראות של אחוז הוצאות ההנהלה בכלליות. האחוז אצלם גבוה מהמותר, ולכן היא לא יכולה לקבל תמיכה. 

היו"ר יעקב ליצמן:

האם תכנית ההבראה עושים בדרך כלל עם המשרד?

אמנון קראוס:

הם אמורים להגיש תכנית הבראה. אנחנו מלווים אותם, ואז הם צריכים לעשות את תכנית ההבראה. התכנית שהם הגישו לא אושרה.

היו"ר יעקב ליצמן:

מקובל. לחיות צריך? אתה מוכן לתת לו משהו כדי לחיות?

אמנון קראוס:

הם קיבלו בתחילת השנה 105 אלף ש"ח - 15% מהתקציב. 

ראובן ריבלין:
זה בזבוז. אם החלטת לא לתת, אל תתן. 

היו"ר יעקב ליצמן:

אמנון, אתה רוצה שהם יגישו לך תכנית הבראה מעודכנת. אני תומך בך. אבל אני שואל אותך – עד שהם יגישו הם צריכים לחיות בינתיים. מדובר גם בשינוי במשכורות. גם שני אנשים זה משכורות. אני שואל אותך אם אתה מוכן לתת להם מקדמה נוספת כדי שתהיה להם משכורת זמנית עד שיאשרו להם את תכנית ההבראה? 

אמנון כהן:
צריך לתחום בלוח זמנים, כמובן.

אמנון קראוס:

אני מוכן שהאנשים שלנו יישבו עם העמותה - מצדי 24 שעות שבוע שלם – ויגבשו תכנית הבראה.

היו"ר יעקב ליצמן:

אתה לא עונה לי. אני מדבר כרגע בשם ארבעה חברי כנסת, ושואל אותך: האם אדוני מוכן להעביר מקדמה בגובה 10% כדי שיוכלו לחיות עד שיעשו את תכנית ההבראה.

שלי יחימוביץ:
לא משהו סימבולי. אנחנו מדברים על משהו שבאמת יאפשר להם לחיות - לא על 100 אלף ש"ח נוספים. 

היו"ר יעקב ליצמן:

אני רוצה להגיע ללוח זמנים. לוח הזמנים מתחלק לשניים: לוח הזמנים שלהם, ואדרוש מהם עוד מעט לגבש תכנית הבראה שמקובלת עליהם. בנוסף, יש לוח זמנים של האוצר כשהוא צריך לדעת שהוא צריך להעביר כסף למשכורת. אני לא מוכן למצב שבו אנשים לא יקבלו משכורת מתחילת השנה. 

שלי יחימוביץ:
אני מבינה שאי שביעות הרצון של החשב מתכנית ההבראה היא בין היתר בגלל ההוצאות של עלות השכר. הם אומרים שבינתיים הם פיטרו 33% ממצבת העובדים. כלומר, החישוב כבר השתנה, והם יכולים לגלות רוחב לב גדול יותר, ולהעביר סכום משמעותי לאלתר, עוד לפני שהם מגישים תכנית הבראה מתוקנת.

ראובן ריבלין:
אני לא יודע מהן סמכויותיך במסגרת הכוחות הפועלים, אמנון. ראשית, אגודת הסופרים ובית הסופרים העבריים הם נכס של המדינה ולא נכס של אגודה, ואנחנו צריכים לצאת מתוך הנחה כזאת. אם אכן ממשיכים מעלליה של האגודה ופעולותיה בצורה בלתי הגיונית, כשהם אינם עומדים בתנאים שהציבו בפניהם משרד האוצר ומשרד החינוך והתרבות בזמנו, נא לקרוא ועדה קרואה. אבל אי אפשר בשום פנים ואופן לחסל את בית הסופרים העבריים. כי הגענו למצב שבו מדינתנו קמה, בין השאר, כאשר היו לאבותי מלחמות עם אבותיו של ליצמן בכל הקשור להחייאת השפה העברית. כל הדבר הזה הריהו כתוב בספר תולדות הימים, ואיש לא מעלה על דעתו בשום פנים ואופן - ואם יהיה צורך בכך, אעשה פעולת שכנוע ל-120 חברי כנסת - שבגלל מחדלים של הנהלה אפשר לוותר על בית הסופרים העבריים. בית הסופר הוא דבר ערכי.

עקבתי אחרי אגודת הסופרים כאשר עסקנו בפרשת גנזים, וראיתי אותם במחדלם הרב. אני מבין שבשנה הקודמת, כאשר התחדשה ההנהלה, העברתם בחודש דצמבר את הסכום המלא כדי לקיים את בית הסופר. השנה אומר לך יושב-ראש הוועדה שאנחנו רוצים שתבררו אם האגודה החדשה, שנמצאת כבר בתקורה מינימלית - אבל היא אוחזת בית; ייתכן שהוא יקר מדי ושהמדינה צריכה לעשות כונס נכסים ולבחון את הדבר מחדש תוך שכנוע מלא שבית הסופרים הוא דבר שאסור בשום פנים ואופן לוותר עליו. 

אם אינכם יודעים, ואני מציע לכם לקיים ביקור במקום, במקום מתגוללים כתבי-יד של הכוחות שהקימו את התרבות העברית בהתחדשותה. כיוון שאבי היה באגודת הסופרים, אני מודה כגילוי נאות שאני נוגע בדבר. אבל יש לי את כתבי אבי ואת המקורות אצלי, כך שזה לא דבר שחשוב לי אישית. 

הנושא של בית הסופר ושל אגודת הסופרים – בין אם יתנהל בצורה כזאת ובין אם יתנהל בצורה אחרת - הוא על המדינה. לכן עליכם להיכנס. דיברתי עם ינון בזמנו, והוא הסכים לכל מילה שאני אומר כרגע. כלומר, לא בגלל נימוקים בירוקרטיים כאלה ואחרים או דרישות ראויות מבחינת ניהול תקין, יבוא ויעמוד בית הסופר.

באים כאן אנשים שנבחרו כתקופה חדשה וכהנהלה חדשה. תנו להם צ'אנס. לתת 10% מתוך 100% תקציב - מוטב שלא תתן בכלל, כי גם אותם 10% יורדים לטמיון כי ב-10% אתה לא יכול לעשות כלום. או שאתה נותן או שאתה לא נותן. לכן אני מציע שתאפשרו - אולי עם חשב מלווה; אני בא ואומר שיהיה חשב מלווה כדי שתוודאו שהם לא יעשו "מסחרה" בתמיכות שהם מקבלים מכם ולבדוק מהם מקורות ההכנסה הנוספים, כולל נושא הגנזים. אגב, זו אחת הקרקעות היקרות ביותר, והיא שייכת לעמותה.

אני פונה לנציג החשב הכללי: אם אתם רוצים להכריח את העמותה לתת את הבית, בואו אתם בדברים. כי בית הסופר הוא שם דבר. הוא גם משכן לסופרי ישראל שבאים לשם. אני לא יודע עד כמה זה קיים היום, כי הדור הולך ופוחת. אבל אני חושב שאתה צריך למנות חשב מלווה, ולתת להם את האפשרות המיידית להמשיך ולפעול. 

אמנון קראוס:

אני מסכים כמעט עם כל הדברים של חבר הכנסת ריבלין. בימים אלה, אנחנו בונים עם העמותה תכנית הבראה. ברגע שבו תכנית ההבראה תהיה מוכנה, וזה ענין של כמה ימים--

ראובן ריבלין:
תכין אתה את תכנית ההבראה.

אמנון קראוס:

אני מעורב בכך. אנחנו פועלים מול רואה החשבון של העמותה. 

היו"ר יעקב ליצמן:

עד יום רביעי, בשעה 10:30, תגמור הכול? 

אמנון קראוס:

אם היושב-ראש מזמין, אני אבוא. יש דברים שלא תלויים רק בי אלא בעמותה. 

משה מיטלמן:

אני חייב הסבר לדבר אחד: לא קיבלתי משכורת במשך תשעה חודשים. אני מוותר על השכר שלי. אני אסתדר עם אשתי. אבל למה לא לתת לי להוציא את מאזניים? למה לעצור את זה?

אמנון קראוס:

כי כל עוד לא נהיה בטוחים שכספי המדינה מופנים לפעילות ולמטרות הנכונות - - - 

משה מיטלמן:

מר ינון ניגש אליי ואמר לי שעשר שנים הוא ממתין לראות מה שאתם עושים כאן. אז איך יכול להיות שהדברים לא באים לידי ביטוי?

שלי יחימוביץ:
יש הצבעה שאני חייבת להשתתף בה. אני מתנצלת. עמדתי ברורה בענין. 

היו"ר יעקב ליצמן:

אמנון, אני יודע דבר אחד: אני לא יכול להרשות שלא יהיו להם משכורות. תעשו מ-2007 מה שאתה רוצה, אבל לא יכול להיות ששני אנשים עובדים מתחילת השנה עשרה חודשים, ולא משלמים להם. לא יעלה על הדעת דבר כזה. לכן אני אומר: תגיע ביום רביעי. אני מציע לכם לצאת עכשיו ולעשות את שיעורי הבית שצריך לעשות. אני עומד על כך שעד יום רביעי הכסף יבוא.

ראובן ריבלין:
מה הם רוצים, את הבנין?

אמנון קראוס:

אני לא רוצה את הבנין. הכספים האלה לא חוזרים לאוצר המדינה; זה הולך לעמותות אחרות. 

היו"ר יעקב ליצמן:

אמנון, האם הדברים שאמרתי מקובלים עליך?

אמנון קראוס:

מבחינתי, אעשה את כל המאמצים כדי לקדם את הנושא. 

היו"ר יעקב ליצמן:

ביום רביעי אתה מעביר לו כסף?

אמנון קראוס:

אני לא יכול להבטיח דבר כזה. אם תהיה לי תכנית הבראה שתהיה מקובלת על האוצר, נוכל להעביר מקדמה. 

היו"ר יעקב ליצמן:

ביום רביעי תהיה כאן ב-10:30 וגם מר מיטלמן. אני אראה איפה אתם עומדים, ואם זה לא ימצא חן בעינננו, נעשה מה שאנחנו רוצים.

תודה לכולכם, הישיבה נעולה.

הישיבה ננעלה בשעה: 11:15
